stanford-oval/wikipedia huggingface dataset:
חטופים
העונה הראשונה > עלילה

השנה היא 2008. כשבע-עשרה שנים קודם לכן נשלחה יחידת מודיעין, המורכבת מחיילי מילואים, אל עומק לבנון לפעולה חשאית כנגד מבוקש בכיר של ארגון טרור. הפעולה נכשלה ובמהלכה אחד החיילים נהרג ושלושה חיילים, נמרוד קליין, אורי זך ועמיאל בן חורין, נפלו בשבי והוחזקו סמוך לדמשק. לאחר שנים של מגעים חשאיים, בעסקת חילופי שבויים, שבים השבויים. אז מתברר שמתוך השלושה שנשבו, רק שניים נותרו בחיים.
הסדרה מתחילה עם שיבתם של החטופים מהשבי. במהלך היעדרותם הפכו לסמלים לאומיים ציוניים. סטיקרים עם שמותיהם ודגלים עם תמונותיהם מעטרים את רחובות ישראל. הסדרה בוחנת את התמודדותם עם הכניסה מחדש לחברה הישראלית ברמה הלאומית וברמה האישית. מאנשים שבילו את היום־יום שלהם במאבק לשרוד בחדרון קטן אי שם, לדמויות ציבוריות מפורסמות שיתקשו לעמוד בציפיות ובמיתוס שנוצר סביבם.
ברמה האישית, הסדרה עוקבת אחר ההתמודדות עם מערכות יחסים שנקטעו שנים קודם לכן, עם נשותיהם שהמשיכו, או שלא המשיכו בחייהן, ילדים שהם אינם מכירים, הורים שכבר אינם בחיים וחברים שהגשימו חלומות וחיו חיים שלמים בתקופת היעדרותם. יש גם התמודדות של השבויים זה עם זה אחרי שב־17 השנים האחרונות היו כל מה שהכירו.
במקביל להתמודדויות עם האנשים שסובבים אותם, לאורך הסדרה השניים עוברים סדרת חקירות אצל פסיכיאטר צבאי שמנסה להציל מפי החטופים כל פיסת מידע על הצד השני ועל החוויה שהם עברו בשבי – זאת בניגוד לצורך החזק של השניים לשכוח את שהיה. בהדרגה מתברר שמשהו בסיפורם של השניים אינו אמין, גרסותיהם שונות ועל כן מתחילה חקירה סמויה שמנסה לברר מה בדיוק יש לשניים להסתיר.
בפרק האחרון של העונה נפתרת התעלומה המרכזית ומתגלה כי עמיאל נותר למעשה בחיים, התאסלם ונשאר בסוריה.
העונה הראשונה > אתר האינטרנט של הסדרה

במקביל לשידור הסדרה, באתר האינטרנט שלה הוצגו פרטים המהווים "מידע משלים" לאלו שנמסרו בפרקים עצמם. היה זה מידע על מה שכביכול עבר על הדמויות הראשיות במהלך שני העשורים שקדמו לזמן הסיפורי. הדברים הוצגו באמצעות תמונות וקטעי וידאו, אשר לא שולבו בסדרה עצמה.
העונה השנייה

עוד במהלך שידור עשרת פרקיה הראשונים של הסדרה, לאור הצלחתה, הוחלט ב"קשת" להפיק עונה שנייה לסדרה. לפיכך, הפרק העשירי של העונה הראשונה הסתיים בסוף פתוח - כאשר הוא בא אל קיצו, הופיע הכיתוב "המשך יבוא".
העונה השנייה צולמה במהלך שנת 2011 אך עלתה לשידור רק ב-15 באוקטובר 2012. עיקר העיסוק בפרקים סובב סביב השאלה, מבחינתם של אורי ונמרוד, האם עמיאל נותר בחיים, ואם כן, מה עלה בגורלו וכיצד ניתן יהיה להביאו חזרה ארצה. מלבד סוגיה זו, אשר מעורבים בה גם גורמים שלא הכרנו בעונה הראשונה, הסיפור ממשיך לתאר את תהליך ההתאקלמות של נמרוד ואורי לחיים בישראל, לצד בני משפחתם. בדומה לעונה הראשונה, גם עונה זו לוותה בקטעי "מידע משלים" באתר האינטרנט של הסדרה, שכללו רמזים לגבי התקדמות החקירה המוצגת בסדרה וכן "בלוגים" של מספר דמויות.
דמויות

| שחקן/שחקנית | דמות | תפקיד | עונות |
| --- | --- | --- | --- |
| יורם טולדנו | נמרוד קליין | שבוי | 1-2 |
| ישי גולן | אורי זך | שבוי | 1-2 |
| אסי כהן | עמיאל בן-חורין | שבוי | 1-2 |
| יעל אבקסיס | טליה קליין | אשתו של נמרוד | 1-2 |
| מילי אביטל | נורית הלוי-זך | חברתו של אורי לפני השבי | 1-2 |
| עדי עזרוני | יעל בן-חורין | אחותו של עמיאל | 1-2 |
| יעל איתן | דנה קליין | בתו של נמרוד | 1-2 |
| גיא סלניק | חצב קליין | בנו של נמרוד | 1-2 |
| סנדי בר | איריס | חוקרת, חברתו של אורי | 1-2 |
| גל זייד | ד"ר חיים כהן | פסיכיאטר צבאי בשירות מילואים | 1-2 |
| נבו קמחי | אילן פלדמן | איש הקשר של צה"ל עם משפחות השבויים | 1 |
| מיקי לאון | יעקב (יקי) זך | אחיו של אורי ובעלה של נורית | 1 |
| שמוליק שילה | יוסף (יוסק'ה) זך | אביו הקשיש של אורי | 1-2 |
| מרים גבריאלי | מלכה זך | אימו של אורי נפטרה 4 שנים לפני שחזר מהשבי | 1 |
| אדם קנת | אסף זך | בנם של נורית ויקי | 1-2 |
| אקי אבני | עופר שם-טוב | בעל חברת פרסום, חבר של נמרוד | 1 |
| סלים דאו | ג'מאל אגרבייה | מפקד תא השבי | 1-2 |
| סעיד דסוקי | איסמעיל | הבן של ג'מאל שמתחבר לעמיאל | 1-2 |
| דליק ווליניץ | ד"ר שמואל אוסטרובסקי | הפסיכולוג של דנה, יוצא עם טליה במשך תקופה קצרה | 1-2 |
| דורון עמית | אהוד אוסטרובסקי | בנו של ד"ר אוסטרובסקי, יוצא עם דנה | 1-2 |
| רון שחר | ברק דגון | סוכן נדל"ן | 1 |
| לבנה פינקלשטיין | שרה | אם שכולה | 1 |
| נובה דובל | נורית | מורה | 2 |
| הדר רצון-רותם | לילה | אשתו של יוסוף/עמיאל ובתו של שייח' קסאב | 2 |
| יונתן עוזיאל | ינון (נוני) מאירי | איש המוסד, חזה באביו נרצח על ידי עבדאללה כשהיה בן 6 | 2 |
| יוסף סוויד | עבדאללה בן ראשיד | מחבל שביצע בעבר פיגוע בבית ספר, השתחרר בהסכם לשחרור אסירים | 2 |
| מכרם ח'ורי | שיח' קסאב (האימאם) | אביה של לילה ומנהיג ארגון הטרור "ילדי הג'יהאד" | 2 |
| אהובה קרן | לארש | אמה של לילה ואשתו של מנהיג ארון הטרור "ילדי הג'יהאד" | 2 |
| סיני פתר | עטר שורר | ראש המוסד לשעבר | 2 |
| שמעון מימרן | ד"ר זאב קפלן | איש המוסד | 2 |
| בועז קונפורטי | אורן | חבר לצוות של נמרוד ואורי, מסייע כלכלית לנמרוד | 2 |
תגובות לסדרה

תגובות המבקרים לסדרה היו חצויות. מספר ביקורות היללו והחמיאו לסדרה, ומספר ביקורות התנגדו וטענו כי היא לא אמינה וכי התסריט לוקה בחסר. היו גם לא מעט התנגדויות לקיומה של סדרה מעין זו, בהן ממשפחות שבויים, כגון מרים גרוף, אימו של שבוי ששוחרר בעסקת ג'יבריל שטענה שסדרה זו היא למעשה פרומו לארגון החמאס.
פרק ששודר בעונה השנייה של הסדרה עורר סערה לאחר שאחת מהדמויות בו כינתה דמות עיתונאית בשם "אריאנה" במילים "שמנה וממורמרת". זאת, כביכול כתגובה לדברי מבקרת הטלוויזיה אריאנה מלמד, אשר ביקרה חריפות את עונתה הראשונה של הסדרה. מלמד ועיתונאים אחרים טענו כי מדובר ב"חריגה בוטה מכללי המשחק" וכי לא יעלה על הדעת לתקוף מבקר טלוויזיה שעושה את עבודתו. יוצרי הסדרה טענו שמדובר בהומור בלבד.
הצלחה מחוץ לישראל

ב־9 בדצמבר 2009 פורסם כי זכויות ההפקה של הסדרה נרכשו על ידי אולפני FOX האמריקאים. הגרסה האמריקאית ל"חטופים", תחת השם "הומלנד", עלתה לשידור בערוץ הכבלים "שואוטיים" באוקטובר 2011. הגרסה האמריקנית אף זכתה בפרסי גלובוס הזהב לסדרת הדרמה הטובה ביותר לשנים 2011 ו-2012, השחקנית הראשית בסדרה, קלייר דיינס, זכתה באותם טקסים, על תפקידה ב-"Homeland", בפרסי השחקנית הטובה ביותר בסדרת דרמה והשחקן הראשי, דמיאן לואיס זכה ב-2012 בפרס השחקן הראשי הטוב ביותר בסדרת דרמה. כמו כן, זכתה הסדרה בפרסי האמי.
הגרסה המקורית בעברית זכתה בגראנד פרייז בטקס פרסי הדרמה בסאול, והייתה לסדרה הישראלית הראשונה ששודרה בפלטפורמת הסטרימינג הולו ובערוץ Sky Arts הבריטי. זכויות ההפקה נמכרו גם לרוסיה, טורקיה, מקסיקו וקוריאה.
בשנת 2018 שודרו בהודו שתי עונות של רימייק הודי, המתפרס על פני 110 פרקים ואשר זכה בחמישה פרסי ABBY, וכן נמכרו העונות בגרסה המקורית בעברית לפלטפורמת התוכן ההודית TATA SKY.
בדצמבר 2019, הניו יורק טיימס בחר במקום הראשון ברשימת הסדרות הבינלאומיות הטובות של העשור את "חטופים" בגרסתה המקורית בעברית. הסדרה של "קשת", שנחשבת לכזאת שסללה את הדרך לתעשיית הטלוויזיה הישראלית מחוץ לגבולות המדינה ושבעקבותיה נמכרו מחוץ לישראל סדרות ישראליות רבות, הובילה באותה רשימה על סדרות זוכות פרסים אחרות כמו "הכתר" הבריטית ו"הגשר" הנורווגית.
הערות שוליים

↑  אסף נבו, ‏דנה ברגר: "אמרתי לאיתי שאחליף אותו ברן דנקר", באתר ‏מאקו‏, 23 במרץ 2010
↑  דוד ורטהיים‏, השבוע של קשת: "חטופים" נמכרה להודו; "שטוקהולם" תככב בטורונטו, באתר וואלה, 16 באוגוסט 2018
↑  גאווה ישראלית: חטופים היא הסדרה הבינלאומית הטובה ביותר בעשור האחרון, באתר מעריב אונליין, 21 בדצמבר 2019
↑  גילי איזיקוביץ, יוצר "חטופים" לא מפחד לגעת בטראומה, באתר הארץ, 4 במרץ 2010
 חגית גינזבורג, ללכת שבי אחריהם, באתר ynet, 10 במרץ 2010
↑  אלון עידן, חטופים: כשהקלישאות באות על חשבון המקוריות, באתר הארץ, 7 במרץ 2010
 אלון הדר, שבויים במציאות: ביקורת על "חטופים", באתר nrg‏, 2 בנובמבר 2011
↑  "'חטופים' - פרומו לחמאס", באתר גלי צה"ל, 18 במרץ 2010
↑  דוד אברהם‏, "חטופים" נגד אריאנה מלמד: "שמנה וממורמרת", באתר וואלה, 23 באוקטובר 2012
↑  דוד ורטהיים‏, אריאנה מלמד משיבה אש: "לא ייתכן שכך יתייחסו למבקר טלוויזיה", באתר וואלה, 26 באוקטובר 2012
↑  יוני פרת, ‏"חטופים" נמכרה לארה"ב, באתר ‏מאקו‏, 9 בדצמבר 2009
↑   צפו: הצצה לגרסה האמריקנית של "חטופים", באתר נענע 10, 22 ביולי 2011 
 יובל פגי, הערב בארצות הברית: חטופים, הגרסה האמריקנית, באתר גלי צה"ל, 2 באוקטובר 2011
↑  
גלובוס הזהב ל"חטופים" האמריקנית, באתר ‏מאקו‏, 16 בינואר 2012; מתוך התוכנית "שש עם עודד בן-עמי"
↑  פרסי גלובוס הזהב - הערב הגדול של "הומלנד" ובן אפלק, באתר וואלה, 14 בינואר 2013
↑  לי-אור אברבך, ‏"הומלנד" המבוססת על "חטופים" זכתה בפרס האמי, באתר גלובס, 24 בספטמבר 2012
↑  שלי פריצקר, "חטופים" הישראלית תשודר ברשת סקיי הבריטית, באתר כלכליסט, 21 בפברואר 2012
↑  דוד ורטהיים‏, "חטופים" נמכרה להודו; "שטוקהולם" תככב בטורונטו, באתר וואלה, 16 באוגוסט 2018
↑  JTA (2019-12-23). "Israeli Show 'Prisoners of War' Named NY Times Top International Show of the Decade". Haaretz (באנגלית). נבדק ב-2020-01-09.
| 0 | 1 | 2 |
| --- | --- | --- |
| הקודם: 2009 - סרוגים | פרס האקדמיה לטלוויזיה - סדרת הדרמה המקורית הטובה ביותר   2010 - חטופים | הבא: 2011 - פלפלים צהובים |
| --- | --- |
בקרת זהויות :  NLI: 987012423469805171 
מתוך אתר האינטרנט של הסדרה – "קיר המידע" על טליה קליין. כל מלבן ב"קיר המידע" מייצג שנה והקשה עליו מובילה לקטע וידאו או רצף תמונות, המציגים את אשר עבר על הדמות באותה עת.
אורי (ישי גולן) פוגש את נורית (מילי אביטל) בשדה התעופה, עם שובה ארצה מסוריה. לידם, ד"ר חיים כהן (גל זייד). מתוך צילומי הסצנה לפרק "האישה שלנו בדמשק", נמל התעופה בן-גוריון, יוני 2011
יומני החופש הגדול

| --- | --- |

לוגו הסדרה
 סוגה:  דרמה קומית, נוער
 יוצרים:  מיכל קופר-קרן
 כותבים:  מיכל קופר-קרן
 בימוי:  עופר ויצמן
 שחקנים:  כרמל לוטן גאיה גור אריה מיכאלה אלקין ליהי קורנובסקי נואל ברקוביץ' סיוון פרסלר רום ברנע גפן ברקאי גלעד מרחבי ניב סולטן יהונתן בשן
 פסקול:  דורון מדלי
 ארץ מקור:  ישראל ישראל
 שפות:  עברית
 מספר עונות:  2
 מספר פרקים:  100
 תוכנית המשך:   כוכב הצפון
 הפקה
 חברת הפקה:  אולפני הרצליה
 טכניקת צילום:  מצלמה יחידה 
 מוזיקה:  Enrico Melozzi 
 אורך פרק:  20–35 דקות
 שידור
 רשת שידור:  ערוץ דיסני ישראל (yes) וואלה! VOD הערוץ הראשון
 פורמט (תמונה):  HDTV
 פורמט (קול):  סטריאו
 תקופת שידור מקורית:  19 באוגוסט 2012 – 29 באוקטובר 2013
 קישורים חיצוניים
 דף התוכנית ב-IMDb
 
יומני החופש הגדול היא סדרת טלוויזיה ישראלית ששודרה בערוץ דיסני ישראל למנויי yes. הסדרה עוסקת בארבע חברות בנות 16 שנשבעו שדבר לא יפריד ביניהן, בקיץ של אהבה, ריגושים וכיף.
יומני החופש הגדול הופקה מחדש בשפות שונות ברחבי העולם ועם שחקנים זרים, ושודרה גם בערוצי דיסני בארצות הברית, איטליה, צרפת, בולגריה, רומניה, רוסיה, ברזיל ודרום אמריקה.
סקירת סדרה > שידור בישראל

| עונה | עונה | פרקים | פרקים | שודרה לראשונה (ישראל)> הפרק הראשון | שודרה לראשונה (ישראל)> הפרק האחרון |
| --- | --- | --- | --- | --- | --- |
|  | 1 | 50 | 50 | 19 באוגוסט 2012 | 31 באוקטובר 2012 |
|  | 2 | 50 | 50 | 18 באוגוסט 2013 | 29 באוקטובר 2013 |
סקירת סדרה > שידור בארצות הברית

| עונה | עונה | פרקים | פרקים | שודרה לראשונה (ארצות הברית)> הפרק הראשון | שודרה לראשונה (ארצות הברית)> הפרק האחרון |
| --- | --- | --- | --- | --- | --- |
|  | 1 | 49 | 49 | 23 בפברואר 2015 | 17 במאי 2015 |
|  | 2 | 50 | 50 | 27 בדצמבר 2016 | 2 באפריל 2017 |
עלילת הסדרה > עונה 1

דנה, דפי, תמר ואלינור הן חברות הכי טובות שדבר לא יפריד ביניהן, כך לפחות הן נשבעו זו לזו כבר לפני עשר שנים כשהיו בנות שש. הן תכננו תוכניות רבות לבילוי משותף בחופש הגדול; אך אירעו אירועים המנעו מרובן לקרות.
דנה, החברה הרביעית בקבוצה עוברת למילאנו לכמה שנים. הבנות עצובות לשמע "התפרקות" החבורה ובמקום לנוח ולהתבטל, הנערות מחליטות להתגייס למשימת קיץ מיוחדת - לעבוד ולחסוך כסף כדי לטוס לבקר אותה. גור ומשפחתו עוברים לגור בדירתם של המשפחה של דנה. אלינור ותמר מתאהבות בגור בו זמנית אך אי ההבנה מתגלית, וגור ותמר נהיים לזוג.
דפי נהפכת לזמרת מפורסמת שהתהילה עלתה לה לראש, אך לבסוף היא חוזרת לעצמה, וגם נהיית בת הזוג של הזמר המפורסם דין להב.
קארין, בת דודה של תמר, מגיעה מלוס אנג'לס והוריה של תמר מכריחים אותה לצרף את קארין לחבורתן, למורת רוחן של הבנות, אך לאחר מכן הן מגלות שהיא נערה רגישה ופגיעה, שהאופי השחצני רק מסתיר את סיפור חייה הקשה - גדילה ללא אבא.
קארין נטמעת בחבורה ונקשרת מאוד לבנות, ואף נהיית בת הזוג של תום, אחיה התאום של אלינור.
במהלך הסדרה תמר מתקבלת ללהקת מחול, אך במהלכה נפגשת עם האויבת החדשה שלה, רומי.
גיבורות הסדרה הן נערות דעתניות ומוכשרות שבטוחות שדבר לא יפריד ביניהן, לא בנים, לא בנות אחרות ולא שאיפות בחיים, אבל החברות שלהן עומדת שוב ושוב במבחן. כל אחת מהן עוברת תהליך משמעותי שיותיר בה חותם וישנה אותה לעד. במהלך קיץ אחד הן מתבגרות ומשתנות.
עלילת הסדרה > עונה 2

העונה השנייה מתרחשת שנה בדיוק לאחר העונה הראשונה - בחופש הגדול.
דמויות > משפחת גולן

סיגל (דנה ברגר) - אמם של תמר ודניאל ובת דודתה של טליה קרמר. במהלך העונה היא נכנסת להריון ובעונה השנייה נולד לה בן ושמו דניאל.
יריב (אייל שכטר) - אביהם של תמר ודניאל.
דמויות > המשפחה של גור

מיכה (אקי אבני) (עונה 1) - אביהם של גור ומוקי. עובד בנגריית "רהיטי תכלת", שנקלעה לחובות וקשיים כלכליים, שבגללם המשפחה עוברת מהקיבוץ לתל אביב. לבסוף הנגרייה מקבלת עסקה גדולה והם יוצאים מהחובות.
רותי (מיכל ינאי) - אמם של גור ומוקי. בעונה 2 פותחת קייטרינג ביתי ומעסיקה בו את תמר ורוי.
מוקי (גלעד בראון) - אחיו של גור. השמרטפית שלו היא תמר, בהמשך השמרטפית שלו נהיית סבתא שלו מפני שלהוריו אין כסף לשלם לתמר, בעונה 2 לומד אצל צליל בקייטנה ואז הולך לקייטנת שחיה.
דמויות > משפחת קרמר

טליה קרמר (דפנה רכטר) (עונה 1) - אמה של קארין ובת דודתה של סיגל, מיליונרית.
נוח הורוביץ (גיא לואל) (עונה 1) - אביה של קארין. היה בכלא ומשום כך הוא לא גידל את קארין. פוגש את קארין באילת כשהוא בחופשה. לבסוף חוזר לגור עם טליה וקארין כמשפחה.
דמויות > דמויות נוספות

שרון דגן (דנה עדיני) (עונה 1) - המפיקה של דין להב. היא מתעניינת ב"חייזרים בטרנינג" ובעיקר בדפי. לקראת סוף עונה 1 דפי ודין עוזבים אותה.
בועז (ירון ברובינסקי) (עונה 1) - המנהל של המילקשייק בעונה 1.
מיקה (רונה לי-שמעון) (עונה 1) - המורה לריקוד של תמר.
איתי ניסים (עונג אפרון) (עונה 1) - מכיר את אלינור דרך אתר המעריצים של דפי והם מתאהבים, אך בעונה השנייה מתברר כי נפרדו. עובד בגלידרייה. הוריו רוצים שהוא יהיה רופא אך הוא רוצה לעשות קולנוע ולבסוף הוריו מסכימים לכך.
צליל (ניב סולטן) (עונה 2) - מדריכת סוסים שבאה לעיר הגדולה מרמת הגולן בשביל לעזור לדודים שלה בעסק, ובעיקר על מנת לברוח מהאקס שלה אריאל, ששבר את ליבה. צליל מגיעה אל 'המילקשייק' - מקום הבילוי של החבורה ומקום עבודתו של גור כדי לתלות מודעה על קייטנת סוסים בחווה שהיא עובדת בה. גור שמחפש קייטנה לאחיו מוקי מתיידד איתה והם הופכים לחברים טובים עד שצליל מתחילה להתאהב בגור ובהמשך נהפכת לבת זוגו, בסוף עונה 2 היא מבינה שלגור יש עדיין רגשות כלפי תמר, ועוזרת להם לחזור להיות ביחד.
אדם סלע/לוי (יהונתן בשן) (עונה 2) - בחור מסתורי שמצד אחד מדליף מידע לאביו שמתחרה באביה של אלינור, ומהצד השני מתאהב באלינור והופך להיות בן זוגה. אלינור נפרדת ממנו למספר פרקים מפני שגילתה שהוא הדליף מידע לאביו, אבל הם חוזרים להיות בני זוג בפרק סיום העונה.
רוי (גלעד מרחבי) (עונה 2) - חברו של גור, מייעץ לו כל הזמן להיפרד מתמר, רק לאחר מכן מתגלה שרוי בעצם מאוהב בתמר עוד מלפני שגור ותמר נהיו ביחד, וגור שהגיע כתלמיד חדש לבית הספר 'גנב' לו אותה, ולכן במהלך כל עונה 2 הוא עושה הכל כדי שגור ותמר לא יחזרו כדי שיוכל להיות הבן זוג של תמר במקומו. תמר נעשית בת זוגו אך בסוף עונה 2 זורקת אותו מפני שגילתה את כל המזימות שעשה כדי שגור ותמר ייפרדו.
יפתח וקסלר (אוהד קנולר) (עונה 2) - אביהם של תום ואלינור. מנהל משרד YW מחשבים. מעסיק את ביתו בחברת המחשבים שלו. מפטר את אדם מהחברה כששומע מיהו אבא שלו, אבל לאחר מכן מנסה לעזור לו להחזיר אליו את אלינור.
עמוס לוי (דני שטג) (עונה 2) - אבא של אדם ושותפו לשעבר של יפתח. אדם ניסה לעזור לאביו כדי שגרניבאום יקנה ממנו את האפליקציה ולא מיפתח. לבסוף הוא ויפתח חזרו לעבוד יחד.
יואל (יונתן ברק) (עונה 2) - המנהל החדש של המילקשייק בעונה 2.
דמויות > דמויות אורחות

רומי (דנה יפה) (עונה 1) - התחרה על סולו בלהקה מול תמר. זייפה פציעה ואמרה שתמר דחפה אותה כדי לקבל את הסולו. בסוף תמר קיבלה את הסולו. מאוחר יותר היא מקבלת שיעור גלישה חינם מגור. היא מנסה להתנקם בתמר ומפרידה בינה לבין גור אך מזימתה מתגלה.
שירה כהנא (אילה זילברמן) (עונה 1) - שחקנית מפורסמת שמכירה את דפי במהלך הסדרה. גורמת לסכסוך בין דפי לבין החבורה.
פרנצ'סקו (עונה 1) - החבר האיטלקי של דנה, הם הכירו בעקבות המעבר של דנה למילאנו. הוא נראה מספר פעמים בעונה 1 ביחד עם דנה.
נויה קדמי (נועה מימן) (עונה 2) - מעצבת אופנה לנערות. ניסתה להעסיק את קארין בתור מתלמדת אצלה אך קארין סירבה.
אביגיל (ליאל דניר) (עונה 2) - מעסיקה את קארין בתור מעצבת ועוזרת אישית בחנות של נויה קדמי, גונבת לקארין את העיצובים. נויה קדמי מגלה זאת ומפטרת אותה.
אסי (עונה 2) (עומר פרלמן) - אחד מהחברים של גור ורוי, עוזר לרוי להתקרב לתמר בכל מיני דרכים לא מקובלות על מנת לעזור לחברו שטוען כי 'גור גנב לו את תמר'. אסי נדלק על דפי ומבקש מרוי שיעזור לו להזמין את דפי לדייט על ידי תמר כמו שעזר לו, אך כשמתגלה לו שרוי בכלל לא ניסה לסדר לו דייט בטענה ש'אין לו סיכוי מראש' הוא מבין שרוי הוא לא החבר האמיתי שהוא חשב שהוא והוא מחליט לספר לתמר על כל הדברים שרוי עשה על מנת שגור והיא ייפרדו. בסוף הסדרה הוא ודפי ביחד.
עילי דור (אלון סנדלר) (עונה 2) - מעריץ של דפי וכותב לה שירים לא מוצלחים לאחר ש"זכה" בתחרות מזויפת שארגנו דפי ואמו.
אורי (פיני טבגר) (עונה 2) - מקיים תחרות להפקת רינגטונים בחברה הסלולרית שלו, ניסה להחתים את דפי על חוזה אבל היא סירבה לו.
זואי (יוליה פלוטקין) (עונה 2) - צלמת ידועה שמצלמת את התמונות לאתר של קארין.
אריאל (דניאל מרוז) (עונה 2) - האקס של צליל שנדבק אליה ואל גור לכמה פרקים.
הגר (עונה 2) - העוזרת האישית של זואי.
רותם (יעל הדר) (עונה 2) - אמו של עילי.
בלה כרמון (לא ידוע) - סבתא של דפי
הערות שוליים

↑   גילי איזיקוביץ, "יומני החופש הגדול" תשודר בערוצי דיסני, באתר הארץ, 11 ביוני 2013
תלויים באוויר

| --- | --- |
 סוגה:  דרמה מוזיקלית נוער
 כותבים:  יובל זמיר ויוני להב
 בימוי:  יובל זמיר ואלי ריבנבך
 שחקנים:  תומר גוטליב  טל מוסרי אוהד חיטמן יעל פוליאקוב עידו מוסרי נתנאלה אברהמי אלון יוספסון אילור הרפז רוית הראל עפרה בר-אל נטע רודשבסקי שני בר-עוז נדב תם
 ארץ מקור:  ישראל
 שפות:  עברית 
 מספר עונות:  1
 מספר פרקים:  8
 תוכנית המשך:  צעירים בדרך
 הפקה
 אורך פרק:  35 דקות
 שידור
 רשת שידור:  ערוץ 1
 תקופת שידור מקורית:  2 באוקטובר 1994 – 20 בנובמבר 1994
 
תלויים באוויר היא סדרת נוער שנכתבה על ידי יובל זמיר ויוני להב ושודרה בערוץ הראשון ב-1994. קדמה לה הסדרה "לא כולל שירות" ואחריה נוצרה הסדרה "צעירים בדרך".
עלילת הסדרה גוללה את סיפורם של בני נוער טיפוסיים שגויסו למשימת חלל ישראלית ראשונה והם מחולקים במסגרתה לארבעה צוותים: הנדסה, לוגיסטיקה, יומנאים ואחזקה. משימתם ללמוד להסתדר אחד עם השני תקופה ממושכת תוך כדי ריחוף אל הלא נודע.
כל משתתפי הסדרה לדורותיהם היו חברים בלהקת צעירי תל אביב, ושמה של כל אחת מהדמויות היה השם הפרטי של חבר הלהקה שגילם אותה.
שיר הנושא של הסדרה, הנקרא באותו שם, נכתב על ידי יובל זמיר ויוני להב, הולחן על ידי אילן גלבוע ובוצע על ידי להקת צעירי תל אביב.
בכל פרק בוצעו שלושה שירים, חלקם קאברים לשירים ישראלים מוכרים, חלקם עיבודים בעברית לשירים לועזיים מוכרים וחלקם נכתבו במיוחד עבור הלהקה.
לסדרה יצא דיסק עם כל 16 השירים שבוצעו בה בהוצאת "הד ארצי".
צוות הדמויות והשחקנים > צוותים

רוית ואלון (רוית הראל ואלון יוספסון) – צוות ההנדסה, מדים שחורים.
אוהד ויעל (אוהד חיטמן ויעל פוליאקוב) – צוות הלוגיסטיקה, מדים כתומים.
נתנאלה ועידו (נתנאלה אברהמי ועידו מוסרי) – צוות היומנאים, מדים אדומים.
תומר ונטע (תומר גוטליב ונטע רודשבסקי) – צוות האחזקה, מדים כחולים.
צוות הדמויות והשחקנים > דמויות נוספות

אילור (אילור הרפז) - מפקדת המעבורת ונדב (נדב תם) – סגן המפקדת, מדים כסופים.
עופרה (עפרה בר-אל) - מסתננת סמויה ושני (שני בר-עוז) – יציר חלומותיו של עידו, שתיהן נטולות מדים.
טל (טל מוסרי) – מפקח על המשימה מכדור הארץ, מדי קצין בכיר.
| צעירי תל אביב |
| --- | --- | --- |
| משתתפים בולטים | טל מוסרי • ניר פרידמן • אסף פריינטא • שי פלד • עידו מוסרי • ליאת אחירון • אלינור אהרון • יעל פוליאקוב • שיר גוטליב • אוהד חיטמן • אורלי ויינרמן • אורן שבו • אורי בנאי • שרית וינו-אלעד • דנה דבורין |  |
| בטלוויזיה | החופש האחרון • לא כולל שירות • תלויים באוויר • צעירים בדרך |  |
Greatest Hits, Etc.

Greatest Hits, Etc. (בעברית: הלהיטים הגדולים ביותר וכו') הוא אלבום להיטים של זמר הפולק והרוק היהודי-אמריקאי פול סיימון, שיצא לאור ב-1977 בהוצאת קולומביה רקורדס.
האלבום מכיל שני שירים חדשים שגם יצאו לאור כסינגלים: Slip Slidin' Away שהגיע למקום החמישי במצעד בילבורד 100 ו־Stranded in a Limousine שלא הצליח להשתלב במצעד. האלבום הגיע למיליון מכירות בתוך מספר שבועות.האלבום הגיע למקום השמונה-עשר במצעד בילבורד 200 ולמקום החמישה-עשר במצעד האלבומים הבריטי.
זהו אלבום הלהיטים הראשון בקריירת הסולו של סיימון וזהו גם האלבום האחרון של סיימון שהופק על-ידי קולומביה רקורדס, לפני שעבר לוורנר רקורדס. סיימון הסתכסך עם נשיא קולומביה רקורדס, וולטר יטינקוף, ומו אוסטין מוורנר רקורדס היה מעוניין להחתים אותו. החוזה של סיימון עם קולומביה חייב אותו להקליט עבורה אלבום נוסף, אך פסיקה של בית משפט בניו יורק איפשרה לסיימון להשתחרר מהחוזה תמורת פיצוי של 1.5 מיליון דולר עבור האלבום האחרון.
רשימת רצועות

| מס' | שם השיר | משך |
| --- | --- | --- |
צד א'
| 1 | Slip Slidin' Away | 04:43 |
| 2 | Stranded in a Limousine | 03:09 |
| 3 | "Still Crazy After All These Years | 03:24 |
| 4 | Have a Good Time | 03:25 |
| 5 | Duncan | 05:03 |
| 6 | Me and Julio Down by the Schoolyard | 02:45 |
| 7 | "Something So Right | 04:34 |
צד ב'
| 1 | Kodachrome | 03:32 |
| 2 | I Do It for Your Love | 03:35 |
| 3 | 50 Ways to Leave Your Lover | 03:33 |
| 4 | American Tune | 04:09 |
| 5 | Mother and Child Reunion | 02:50 |
| 6 | "Loves Me Like a Rock | 03:28 |
| 7 | Take Me to the Mardi Gras | 03:28 |
|  |  | אורך כולל: 51:38 |
הערות שוליים

↑  Robert Hillburn, Paul Simon: The Life, London: Simon Schuster, 2018, עמ' 218
↑  Paul Simon, Billboard
↑  Chris Charlesworth, The Complete Guide to the Music of Paul Simon and Simon & Garfunkel, London: Omnibus Press, 1997, עמ' 127
↑  Robert Hillburn, Paul Simon: The Life, London: Simon Schuster, 2018, עמ' 222
| --- | --- |
בקרת זהויות :  MusicBrainz release group: 3cbe7fa5-4b6b-31a8-b475-1cdfe0938955
פאפא (סדרת טלוויזיה)

| --- | --- |
 סוגה:  קומדיה
 יוצרים:  יצחק בן אהרון, שמעון ישראלי
 כותבים:  שמעון ישראלי
 בימוי:  זאב רווח
 שחקנים:  זאב רווח, גאולה נוני, תמי דיין, יוני קדם, עדי זורע, זולו ירושלמי, בבר יוקו, דורון שמש, ז'אק כהן, אריאל פורמן, יעקב בן-סירא, גרגורי טל, שלמה גולדברג
 ארץ מקור:  ישראל
 שפות:  עברית 
 מקום התרחשות:  אשדוד 
 מספר עונות:  1
 מספר פרקים:  8
 הפקה
 חברת הפקה:  אולפני גבע בע"מ
 אורך פרק:  25 דק'
 שידור
 רשת שידור:  ערוץ 2 (קשת)
 תקופת שידור מקורית:  1994
 קישורים חיצוניים
 דף התוכנית ב-IMDb
 
פאפא היא סדרה קומית ששודרה בשנת 1994 בערוץ 2. הסדרה נוצרה על פי תסריט של שמעון ישראלי ומככבים בה בין השאר זאב רווח, שאף היה הבמאי של הסדרה, וכן גאולה נוני, ז'אק כהן ויעקב בן-סירא.
הסדרה מגוללת את סיפורה של משפחה קשת יום בת חמש נפשות באשדוד. פאפא הוא כינויו של ראש המשפחה, לאון בן נעים שעובד בנמל אשדוד. התקציב של כל פרק היה של 45 אלף דולר, שהיה סכום נכבד באותה תקופה, אך הסדרה לא הצליחה כפי שציפו יוצריה.
זולו ירושלמי, שגילמה בסדרה את בתו של פאפא והייתה אחת מהשחקנים האלמונים שהשתתפו בסדרה, הפכה לאחר מכן לזמרת רוק.
דמויות ושחקנים

לאון "פאפא" בן נעים, סבל בנמל אשדוד: זאב רווח
מרים בן נעים, אשתו של לאון: גאולה נוני
תמי, בתו של לאון: תמי דיין
מזל, בתו של לאון: זולו ירושלמי
ענבר, בתו של לאון: עדי זורע
דוד, בנו של לאון: דורון שמש
קובי, בנו של לאון: יוני קדם
קלמן, המנהל של לאון: אריאל פורמן
ז'אקו : ז'אק כהן
יעקב : יענקל'ה בן סירא
גרגורי, עובד בצוות של לאון, עולה חדש: גרגורי טל
בבר, עובד בצוות של לאון, ממוצא מרוקאי : בבר יוקו
שלמה, אחיינו של קלמן: שלמה גולדברג
אלגברת לי

אלגברת לי (נקראת על שם סופוס לי) היא מבנה אלגברי אשר בין שימושיו העיקריים חקירת עצמים גאומטריים כגון חבורות לי ויריעות גזירות, כמו גם חבורות-p. זוהי הדוגמה החשובה ביותר לאלגברה לא אסוציאטיבית.
הגדרה

אלגברת לי היא מרחב וקטורי  V מעל שדה  \mathbb {F}  (בדרך כלל, שדה הממשיים או שדה המרוכבים) ביחד עם פעולה ביליניארית   [\cdot ,\cdot ]:V\times V\rightarrow V הנקראת "סוגריים של לי"  (Lie bracket), המקיימת את התכונות הבאות:
[x,x]=0 לכל  x ב- V.
[x,[y,z]]+[y,[z,x]]+[z,[x,y]]=0 לכל  x,y,z ב- V ("זהות יעקובי").
מהתכונה הראשונה נובע כי סוגרי-לי הם אנטי-סימטריים, כלומר  [x,y]=-[y,x] לכל  x,y ב- V. האנטי-סימטריות  גוררת את התכונה הראשונה, בתנאי שהמאפיין של  \mathbb {F}  אינו 2.
המכפלה המוצגת על ידי סוגרי לי אינה אסוציאטיבית, כלומר:  [x,[y,z]]\neq [[x,y],z], אלא אם האלגברה נילפוטנטית מסדר שני, דהיינו  [x,[y,z]]=0.
הגדרה > קטגוריה של אלגבראות לי

להלן כמה מושגים סטנדרטיים בכל תחום של אלגברה. 
הומומורפיזם של אלגברות לי  f:L\to L' הוא העתקה ליניארית ששומרת על הפעולה,  f([x,y])=[f(x),f(y)].
תת-אלגברת לי היא תת-מרחב וקטורי שהוא סגור ביחס לפעולה. אידיאל באלגברת לי  L הוא תת-מרחב וקטורי  J המקיים
 [x,y]\in J לכל  x\in L,\ y\in J.
תמונה של כל הומומורפיזם היא תת-אלגברת לי, גרעין של כל הומומורפיזם הוא אידיאל.
אלגברת לי  L שאין בה אידיאלים פרט ל- \{0\} ו- L, נקראת פשוטה אם  \operatorname {dim} L>1.
דוגמאות

אלגברת לי קומוטטיבית: כל מרחב וקטורי  V הופך באופן טריוויאלי לאלגברת לי עם סוגרי לי השווים זהותית 0 ( \forall v,w:\ [v,w]=0).
המרחב הווקטורי  \mathbb {R} ^{3} עם המכפלה הווקטורית הוא אלגברת לי.
בהינתן אלגברה אסוציאטיבית  A עם פעולת כפל  * אפשר להגדיר אלגברת לי עם הפעולה  [x,y]=x*y-y*x (פעולה הידועה בשם "קומוטטור").
מרחב השדות הווקטורים החלקים על יריעה גזירה מהווה אלגברת לי מממד אינסופי ביחס לפעולה שנוח מאוד לתאר כשמפרשים את שדות הווקטורים כאופרטורי גזירה על אוסף הפונקציות החלקות. בשפה זאת, הפעולה מתאימה לזוג שדות ווקטורים  X,Y את השדה הווקטורי  [X,Y] המגדיר את האופרטור  f\mapsto X(Y(f))-Y(X(f)).